สอบอินไซด์ชิงหุ้นTTA
เป้าคนถือ10%ผู้บริหารเดินสายกล่อมนักลงทุน
17 ส.ค. 2554

เป้าคนถือ10%ผู้บริหารเดินสายกล่อมนักลงทุน
“จรัมพร” สั่งสอบอินไซเดอร์หุ้น TTA ผู้บริหารเดินสายกล่อมนักลงทุนตามห้องค้า
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย กล่าวว่า ตลาดหลักทรัพย์จะตรวจ สอบการถือหุ้นบริษัท โทรีเซนไทย เอเยนต์ซีส์ (TTA) ของผู้ถือหุ้นรายย่อยจำนวน 75 ราย คิดเป็นหุ้น 72 ล้านหุ้น หรือ 10.19% ว่าได้หุ้นมาตั้งแต่เมื่อไหร่ มีการสร้างราคาและใช้ข้อมูลภายใน (อินไซเดอร์) หรือไม่ 
นอกจากนี้ สัปดาห์ที่ผ่านมาตลาดได้ส่งหนังสือถึงบริษัทหลักทรัพย์ 5 แห่ง ที่มีผู้ถือหุ้น TTA กระจุกตัว และทำหนังสือถึงสมาคมบริษัทหลักทรัพย์ให้เตือนสมาชิก (โบรกเกอร์) ช่วยชี้แจงลูกค้าให้ระมัดระวังการให้ใบมอบฉันทะ 
สำหรับกรณีที่ผู้ถือหุ้น TTA ยื่นหนังสือขอเปิดประชุมวิสามัญนั้น บริษัทจะต้องตรวจสอบความถูกต้องของรายชื่อผู้ถือหุ้น และจัดประชุมภายใน 1 เดือน 
ขณะที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สั่งให้ผู้เกี่ยวข้องชี้แจงข้อมูลภายใน 7 วัน และเตือนรายย่อยให้ระมัดระวังการให้หนังสือมอบอำนาจประชุมหุ้น TTA และส่วนกรณีที่นายวิจิตร สุพินิจ ประธาน ก.ล.ต. ที่ไปเกี่ยวข้องกับ TTA ก.ล.ต.จะเสนอคณะกรรมการพิจารณาต่อไป 
ทั้งนี้ บริษัท โทรีเซนไทย เอเยนต์ซีส์ (TTA) แจ้งตลาดว่า วันที่ 27 พ.ค.ที่ผ่านมา ได้รับหนังสือจากกลุ่มผู้ถือหุ้น 75 ราย รวมหุ้น 72.21 ล้านหุ้น คิดเป็น 10.19% ของเปิดประชุมวิสามัญผู้ถือหุ้น โดยมี 2 วาระให้พิจารณา คือ การออกและเสนอขายใบสำคัญแสดงสิทธิซื้อหุ้นสามัญ (วอร์แรนต์) ให้ผู้ถือหุ้นเดิม และเปลี่ยนรอบบัญชีเป็นวันที่ 1 ม.ค. สิ้นสุด 31 ธ.ค.
นายมนตรี ศรไพศาล ประธานเจ้าหน้าที่บริหาร บล.กิมเอ็ง (ประเทศไทย) กล่าวปฏิเสธว่า บริษัทไม่ได้เป็นแกนนำรวบรวมหนังสือมอบฉันทะ และให้นโยบายเจ้าหน้าที่การตลาด ไม่ให้ความร่วมมือใดๆ 
ขณะที่ ม.ล.จันทรจุฑา จันทรทัต ประธานเจ้าหน้าที่บริหารและกรรมการผู้จัดการ TTA ได้เดินสายชี้แจงผู้ลงทุนด้วยตัวเอง เริ่มที่ บล.เอเซีย พลัส (ASP) ถึงข้อเรียกร้องให้เปิดประชุมวิสามัญผู้ถือหุ้น และทิศทางธุรกิจ TTA โดยยอมรับว่าผลประกอบการ TTA ระยะที่ผ่านมากำไรลดลง และไตรมาส 3 การขาดทุนจะลดลงจากไตรมาส 2/2554 และทิศทางธุรกิจจะดีขึ้นภายใน 1 ปีครึ่ง ถึง 2 ปีข้างหน้าเพราะรับผลดีจากธุรกิจที่ได้เข้าไปลงทุน 
ทั้งนี้ มีรายงานว่า ม.ล.จันทรจุฑา จะเดินสายชี้แจงนักลงทุนที่ บล.กิมเอ็ง ในวันที่ 31 พ.ค.นี้ 
ด้านตัวแทนกลุ่มผู้ถือหุ้นรายย่อย TTA ยืนยันว่าการขอเปิดประชุมวิสามัญไม่ใช่การเทกโอเวอร์ แต่เพื่อตรวจสอบผู้บริหาร TTA ที่บริหารงานขาดทุนสะสมมากว่า 6 ปี ส่งผลให้ผู้ถือหุ้นขาดทุนกว่า 1.5 หมื่นล้านบาท และมีผลกระทบต่อราคาหุ้นที่ลดลงอย่างมาก รว รวมทั้งต้องการเสนอแนวคิดการปรับปรุงการบริหารและโครงสร้างผู้บริหาร เพื่อให้ผลประกอบการดีขึ้น ผู้บริหารระดับสูงกลับมีการตอบรับในทางลบ แสดงให้เห็นว่าไม่เคารพและรับฟังความเห็นของผู้ถือหุ้น